ΑΡΙΘΜΟΣ 2/2023

 **ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

 **ΕΛΑΣΣΩΝ ΟΛΟΜΕΛΕΙΑ**

 Συγκροτήθηκε από τους Διονύσιο Λασκαράτο, Προεδρεύοντα, Αντιπρόεδρο του Α.Σ.Ε.Π., τα μέλη Ηλία Νικολόπουλο, Ελευθέριο Μακρυλάκη, Βασίλειο Ασημακόπουλο, Αντιπροέδρους του Α.Σ.Ε.Π, τους Προέδρους των Τμημάτων Χαρίλαο Κλουκίνα, Στέλλα Μαργέλλου και Ανδρέα Καβουρίνο Συμβούλους του Α.Σ.Ε.Π., κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

 Η συνεδρίαση της Ελάσσονας Ολομέλειας, πραγματοποιήθηκε διαδικτυακά στις 10 Απριλίου 2023, με τηλεδιάσκεψη μέσω της πλατφόρμας  epresence.gov.gr., κατά την οποία συμμετείχε ο Αντιπρόεδρος του Α.Σ.Ε.Π., Βασίλειος Ασημακόπουλος.

Αντικείμενο της συνεδριάσεως ήταν η εξέταση του υπ’ αριθ. 1682/9.3.2023 αιτήματος της Προέδρου της Ενιαίας Αρχής Δημοσίων Συμβάσεων, με το οποίο ζητείται η ακύρωση της προκήρυξης 1Ε/2021 του Α.Σ.Ε.Π., το οποίο παραπέμπεται με το από 29/3/2023 έγγραφο του Προέδρου του ΑΣΕΠ, στην Ελάσσονα Ολομέλεια προκειμένου να κρίνει το εν λόγω ζήτημα.

Νομίμως εισάγεται ενώπιον της Ελάσσονος Ολομέλειας η κρινόμενη υπόθεση σύμφωνα με την διάταξη του άρθρου 12 παρ. 3 περ. β΄ του Κανονισμού Λειτουργίας του Α.Σ.Ε.Π., (Φ.Ε.Κ. 3450/29.07.2021 τ.Β’), που ορίζει ενδεικτικά τις αρμοδιότητες αυτής, μεταξύ των οποίων αναφέρεται εξέταση ερωτημάτων δημοσίων υπηρεσιών και λοιπών φορέων όταν ο Πρόεδρος του ΑΣΕΠ κρίνει αναγκαία την παραπομπή.

Ο Πρόεδρος της Ελάσσονος Ολομέλειας, έδωσε το λόγο στον Αντιπρόεδρο κ. Μακρυλάκη ο οποίος είχε ορισθεί εισηγητής, και εισηγήθηκε ως εξής:

**ΕΙΣΗΓΗΣΗ**

 « Στο πλαίσιο της υπ’ αριθ. **1Ε/2021** Προκήρυξης (Φ.Ε.Κ. 3/τ.Α.Σ.Ε.Π./4-2-2021) για την πλήρωση **δεκαέξι (16)** θέσεων Ειδικού Επιστημονικού Προσωπικού στην **Ενιαία Ανεξάρτητη Αρχή Δημοσίων Συμβάσεων (Ε.Α.Α.ΔΗ.ΣΥ.)** με σχέση εργασίας ιδιωτικού δικαίου αορίστου χρόνου, σύμφωνα με το άρθρο 19 του ν. 2190/1994 (Α΄28), συγκροτήθηκαν τρεις (3) τριμελείς Επιτροπές, τα μέλη των οποίων ορίστηκαν με τις υπ’ αριθ. 55/4-6-2021, 56/4-6-2021 και 57/4-6-2021 Πράξεις του Προέδρου του Α.Σ.Ε.Π. Ακολούθως, εκδόθηκαν οι υπ’ αριθ. 55Α/9-6-2021, 56Α/9-6-2021 και 57Α/9-6-2021 Αποφάσεις των Προέδρων των αντίστοιχων Επιτροπών, ενώ είχαν εκδοθεί και οι σχετικές αποφάσεις δέσμευσης από την Οικονομική Υπηρεσία του Α.Σ.Ε.Π.

Στη συνέχεια, απεστάλη στο Γραφείο Προέδρου του Α.Σ.Ε.Π. το υπ’ αριθ. 3848/2-7-2021 αίτημα του Προέδρου της Ενιαίας Ανεξάρτητης Αρχής Δημοσίων Συμβάσεων (Ε.Α.Α.ΔΗ.ΣΥ.), περί προσωρινής αναστολής εκτέλεσης των διαδικασιών πρόσληψης Ειδικού Επιστημονικού Προσωπικού, που απορρέουν από την ως άνω Προκήρυξη. Σύμφωνα με τα αναφερόμενα σε αυτό, είχε εγκριθεί από το Υπουργικό Συμβούλιο σχέδιο νόμου με το οποίο προβλέπονταν η «συγχώνευση»-κατάργηση της Ε.Α.Α.ΔΗ.ΣΥ. και του ιδρυτικού της νόμου (ν. 4013/2011) και η μεταφορά αρμοδιοτήτων σε νέο φορέα. Κατόπιν αυτού, ανεστάλη προσωρινά η εκτέλεση των διαδικασιών πλήρωσης των θέσεων Ειδικού Επιστημονικού Προσωπικού, μέχρι τον ορισμό της Διοίκησης του νέου φορέα που θα προέκυπτε από το κατά τα ανωτέρω σχέδιο νόμου.

Ακολούθως, δημοσιεύθηκε στο Φ.Ε.Κ. 59/τ.Α΄/17-3-2022, ο ν. 4912/2022 «Ενιαία Αρχή Δημοσίων Συμβάσεων και άλλες διατάξεις του Υπουργείου Δικαιοσύνης» όπου, σύμφωνα με τα αναφερόμενα στις διατάξεις του άρθρου 2 αυτού, συγχωνεύθηκε η Ενιαία Ανεξάρτητη Αρχής Δημοσίων Συμβάσεων (Ε.Α.Α.ΔΗ.ΣΥ.) με την Αρχή Εξέτασης Προδικαστικών Προσφυγών (Α.Ε.Π.Π.) και συγκροτήθηκε η Ενιαία Αρχή Δημοσίων Συμβάσεων (**Ε.Α.ΔΗ.ΣΥ**.).

Κατόπιν των ανωτέρω, με τις υπ’ αριθ. 183/2-12-2022, 184/2-12-2022 και 185/2-12-2022 Πράξεις του Προέδρου του Α.Σ.Ε.Π. ανακλήθηκαν οι αντίστοιχες Πράξεις ορισμού των μελών των προαναφερθεισών τριμελών Επιτροπών και απεστάλησαν από τον αρμόδιο Αντιπρόεδρο του Α.Σ.Ε.Π., στο Τμήμα Μισθοδοσίας και Εκκαθάρισης Δαπανών της Διεύθυνσης Οικονομικού, τα υπ’ αριθ. 1957/20222/ΕΣΕ/6-12-2022, 1958/2022/ΕΣΕ/6-12-2022 και 1959/2022/ΕΣΕ/6-12-2022 αιτήματα, περί ανάκλησης των σχετικών αποφάσεων δέσμευσης.

Τέλος, απεστάλη στο Τμήμα Διαδικασιών Επιλογής Στελεχών του Δημοσίου και Υπαλλήλων επί Θητεία, της Α’ Διεύθυνσης Επιλογής Προσωπικού, το υπ’ αριθ. 1682/9-3-2023 έγγραφο της Προέδρου της Ενιαίας Αρχής Δημοσίων Συμβάσεων, περί ακύρωσης της υπ’ αριθ. **1Ε/2021** Προκήρυξης, λαμβανομένων υπόψη ότι: α) η Ενιαία Αρχή Δημοσίων Συμβάσεων (Ε.Α.ΔΗ.ΣΥ.), που συστάθηκε με το ν. 4912/2022, και προέκυψε από τη συγχώνευση της Ενιαίας Ανεξάρτητης Αρχής Δημοσίων Συμβάσεων (Ε.Α.Α.ΔΗ.ΣΥ.) και της Αρχής Εξέτασης Προδικαστικών Προσφυγών (Α.Ε.Π.Π.), αποτελεί νέο φορέα, β) δεν έχουν ολοκληρωθεί οι διαδικασίες κατάρτισης του νέου οργανογράμματος της νέας Αρχής και γ) οι διαδικασίες που διέπουν την πρόσληψη προσωπικού, καταλαμβάνονται πλέον από το ν. 4765/2021.

Επισημαίνεται ότι μετά την κατάργηση των άρθρων 1-10 του ν. 4013/2011 σχετικά με την «Ενιαία Ανεξάρτητη Αρχή Δημοσίων Συμβάσεων», επανακαθορίζονται οι αρμοδιότητες που ανατίθενται στην Ενιαία πλέον Αρχή, μετά την έκδοση της πράξης διορισμού του Προέδρου και 6 τουλάχιστον Συμβούλων της νέας Αρχής σύμφωνα με τα οριζόμενα στο άρθρο 19 του ν. 4912/2022. Στα καταργούμενα άρθρα περιλαμβάνεται και το σχετιζόμενο με το προσωπικό της Αρχής άρθρο 9, στο οποίο προβλεπόταν η σύσταση θέσεων ειδικού επιστημονικού προσωπικού και τα προσόντα αυτών.

Επιπροσθέτως, με το άρθρο 14 του ν.4912/2022, αντικαθίσταται το άρθρο 357 του ν. 4412/2016, όσον αφορά στις διακρίσεις του προσωπικού της νέας Αρχής και της διαδικασίας πρόσληψης. Με το αυτό επίσης άρθρο προβλέπεται η κατάρτιση, αντικατάσταση και τροποποίηση του Οργανισμού της Αρχής.

Κατόπιν τούτων, ενόψει του νέου νομοθετικού πλαισίου και της κατάρτισης ακολούθως, νέου Οργανισμού, προτείνεται για αποχρώντες λόγους δημοσίου συμφέροντος (πρβλ. ΣτΕ 1917/2016, 4091/2015 κ.ά.) το αρμόδιο όργανο του Α.Σ.Ε.Π. να προβεί στην ανάκληση της Προκήρυξης 1Ε/2021».

Ακολούθως, έλαβαν το λόγο τα λοιπά μέλη της Ελάσσονος Ολομέλειας και μετά από διαλογική συζήτηση και ανταλλαγή απόψεων ομόφωνα αποφάσισαν, ότι το αρμόδιο όργανο του Α.Σ.Ε.Π. μπορεί να προβεί στην **ανάκληση** της Προκήρυξης 1Ε/2021.

**Για τους λόγους αυτούς**

Η Ελάσσων Ολομέλεια ομόφωνα αποφάσισε ότι το αρμόδιο όργανο του Α.Σ.Ε.Π. μπορεί να προβεί στην ανάκληση της Προκήρυξης 1Ε/2021 σύμφωνα με τα αναφερόμενα στο σκεπτικό της παρούσας.

**Ο Πρόεδρος Η Γραμματέας**

**Διονύσιος Λασκαράτος Λαμπρινή Φώτη**